רשפון נושא את הרצאתו "פיזיקה בכיף" במכון ויצמן, 19 בינואר 2024
**משה רשפון** (נולד ב-24 באפריל 1934) הוא פיזיקאי ומחנך ישראלי, מחלוצי החינוך המדעי לנוער בישראל, מייסד היחידה לפעולות נוער וגן המדע ע"ש קלור במכון ויצמן למדע, ומנהלם הראשון.

ביוגרפיה
--------

משה רשפון נולד בתל אביב בשם **משה גרינשפן** לשרה וישראל שעלו מפולין. בינקותו עברה משפחתו לאבן יהודה, שהוריו נמנו עם מייסדיה, ושם גדל. את לימודיו התיכוניים עשה בבית הספר הריאלי ע"ש מונטיפיורי בתל אביב, במגמה טכנית.

את מרבית שירותו בצה"ל עשה כסייר וכמדריך סיירים. לאחר שחרורו מצה"ל החל בלימודי תואר ראשון ושני במתמטיקה ובפיזיקה (ראשי) ובמטאורולוגיה (משני) באוניברסיטה העברית בירושלים. את עבודת הגמר בפיזיקה עשה אצל פרופ' פיטר הילמן במכון ויצמן למדע.

הוא שאף להצטרף למשלחת לאנטארקטיקה, אך לבסוף ב-1961 עבר למכון ויצמן למדע והחל את לימודיו לתואר שלישי בפיזיקה בהנחיית הפרופסורים דוד טרבס ויגאל תלמי. ב-1972 השלים את לימודיו והגיש את עבודת המחקר שלו, שעסקה באפקט מסבאואר.

באותה שנה נישא ליהודית לבית טבע, לימים פרופסור למיקרוביולוגיה באוניברסיטת תל אביב. השניים הכירו בהיותם מדריכים במחנה לנוער שוחר מדע, והיו נשואים עד לפטירתה של יהודית ב-2023. יש להם שני ילדים ושני נכדים. 

רשפון מתגורר במכון ויצמן.

פועלו החינוכי
-------------

### נוער שוחר מדע

 

|  |
| --- |
| * הנצחת פועלו של משה רשפון במעלה היובל במכון ויצמן למדע
* שנות ה-60: מחנה הנופש הראשון למדענים צעיריםשנות ה-60: מחנה הנופש הראשון למדענים צעירים
* שנות ה-70: הקמת היחידה לפעולות נוערשנות ה-70: הקמת היחידה לפעולות נוער
* שנות ה-90: הקמת גן המדע ע"ש קלורשנות ה-90: הקמת גן המדע ע"ש קלור
ישנן 3 תמונות בגלריה. ניתן להקיש על תמונה להגדלתה |

בהיותו דוקטורנט החל רשפון להיות מעורב בייסוד מסגרות העשרה וחינוך למדע כחלק מפעילותו של מכון ויצמן. ב-1964 הקים וריכז את "מחנה הנופש לנוער שוחר מדע" שהיה מחנה של אוהלי צבא בסמוך לבניין הפיזיקה הגרעינית במכון. זאת, בהשראתו של פרופ' עמוס דה-שליט. החניכים נבחרו בקפידה על ידי ועדה מדעית מארגנת בה היו חברים חוקרי המכון, הפרופסורים גבירול גולדרינג, דוד דנון, דב אלעד ויוסף גיליס, ובראש הוועדה עמדה מרגלית סלע (רעייתו של פרופ' מיכאל סלע).

המחנה התבסס על תפיסה חדשנית של המושג "חינוך מדעי", שמטרתה לאפשר לבני הנוער להכיר את ההתרגשות של עבודה במעבדה, לעבוד עם חוקרי המכון במעבדותיהם, ולהשתתף בפעילות מחקר ממשית. המחנה, שנקרא לימים "סדנת המדע לנוער ע"ש עמוס דה-שליט", היווה ראשיתן של מסגרות נוער שוחר מדע בישראל באשר הן, ונמשך מדי קיץ בעשרות השנים שחלפו מאז. הצלחת המחנה וההדים שעורר אף הביאו את אחד מעמיתיו של רשפון להזמינו למצרים בתקופה שבה היו שתי המדינות שרויות עדיין במצב מלחמה.

ב-1972 נקרא רשפון לייסד את "היחידה לפעולות נוער" במכון, והוא כיהן כמנהלה הראשון. לימים הפכה ל"צמ"ד" (צעירים במדע) והיוותה תשתית להקמת מכון דוידסון לחינוך מדעי. זו היוותה קורת גג לסדנת הנוער ע"ש דה-שליט וכן לפעילויות בינלאומיות כגון מחנה הקיץ ע"ש ד"ר בסי פ' לורנס. בסדנאות אלה ובפעילויות נוספות השתתפו מאות אלפי בני נוער מרחבי ישראל, אשר חלקם הפכו לחברי סגל בכירים בזכות עצמם.

את אוהלי הצבא הזמניים החליפו בונגלוס ובהמשך, בשנת 1983, נבנה במרכז כפר הנוער הבינלאומי ע"ש לאוב המאכלס, בין היתר, את בית ספר השדה למדע ואת תוכניות הקיץ. ב-1985 כתב מסמך רשמי בנושא פעילויות החינוך המדעי במכון ויצמן, זאת לבקשת נשיא המכון פרופ' מיכאל סלע וארגון אונסק"ו.

על פעילותו בהקמת בית ספר השדה למדע וסדנת עמוס דה-שליט, זכה רשפון פעמיים בפרס קלור. ב-1993 זכה בפרס נשיא מדינת ישראל על פועלו, ב-1998 נבחר כחבר במועדון פאראדיי וב-1999 הונצח פועלו בשביל "מעלה היובל" שנחנך במכון ויצמן לציון חמישים שנה להיווסדו. בדצמבר 2022 נבחר רשפון ליקיר העיר רחובות. הוא חבר הוועדה האקדמית של מדעטק - המוזיאון הלאומי למדע, טכנולוגיה וחלל בחיפה.

### גן המדע

האקוספירה בגן המדע ע"ש קלור
בשנת 1999 ייסד רשפון את גן המדע ע"ש קלור, מוזיאון מדעי פתוח ראשון מסוגו בעולם, שהוקם בלב מכון ויצמן. הגן שאב השראה ממוזיאון האקספלורטוריום (אנ') בסן פרנסיסקו, שרשפון נמנה עם מבקריו והמשתלמים בו. בסמוך להקמת גן המדע, זכה רשפון בפרס החדשנות של האיגוד הבינלאומי של מוזיאוני המדע (ASTC) (אנ'), על פיתוח הרעיון לגן וביצועו. לגן ע"ש קלור קדם גן קטן יותר בשטחי היחידה לפעולות נוער, שהיה פעיל עוד בשנות ה-80.

בשנת 2004 ניהל את בניית ה"אקוספירה" על-שם ג'ו ויינסטין ומייג'ור מקס שולמן. זוהי כיפה גאודזית הבנויה ממוטות פלדה ומזכוכית, והיא משמשת ללימודי סביבה ואקולוגיה. רשפון כיהן כמנהל הגן עד שנת 2009, אז פרש לגמלאות.

בשנת 2002 קיבל הגן בניהולו את פרס המועצה לישראל יפה, וב-2007 קיבל צוות הקמת האקוספירה בהובלתו את פרס רוי ל' שפר מהארגון הבינלאומי של מוזיאוני המדע. ב-2018 נבחר לעמית האקספלורטוריום.

### פסטיבל המדע ויום המדע

בשנת 2000 העלה רשפון את הרעיון לקיומו של פסטיבל מדע ישראלי, לאחר שהוזמן להרצות במסגרת פסטיבל אדינבורו על פיזיקה באופן משעשע. עד שנת 2012 נערך הפסטיבל מדי שנה בפסח או בסוכות ומשך אליו עשרות אלפי אורחים ומשתתפים. במסגרת הפסטיבל העניק רשפון מדי שנה הרצאה בשם "פיזיקה בכיף".

עוד קודם לפסטיבל המדע, ב-1985, החל רשפון בהובלת אירועי יום המדע בחצור הגלילית שהפכו למסורת שנמשכה שנים ארוכות. אירועים אלה היוו הבסיס ל"מדענוע", ניידת המדע של מכון ויצמן (ובהמשך מכון דוידסון), המכילה מוצגים מדעיים ומאפשרת הנגשת מדע לילדי ישראל גם ביישובי הפריפריה.

### יד חיים ויצמן

בד בבד עם פיתוח גן המדע, כיהן רשפון כמנכ"ל יד חיים ויצמן בשנים 1991–2000. בתקופת כהונתו נחנך בניין גנזך ויצמן בתרומתה של אילה זקס אברמוב לזכר בעלה המנוח שמואל יעקב זקס מטורונטו. כמו כן שוקמו ושומרו בית ויצמן ומכונית השרד של ויצמן, בשיתוף קרן יד הנדיב. הבית נפתח שוב לקהל הרחב ב-1999.

קישורים חיצוניים
----------------

ויקישיתוף מדיה וקבצים בנושא **משה רשפון** בוויקישיתוף
* הבוגרים – ספר היובל של מדרשת פיינברג, בעריכת יבשם עזגד, עמ' 39 (באנגלית)
* משה רשפון, ברשת החברתית פייסבוק

* משה רשפון, באתר ResearchGate
* סרטונים מחנה קיץ בינלאומי לנוער שוחר מדע במכון ויצמן, באתר ארכיון הסרטים הישראלי בסינמטק ירושלים, 1971
* יהונתן ברקהיים, הגלובוס בן שנות אלפיים, במדור "מדע במבט-על" באתר של מכון דוידסון לחינוך מדעי, 22 בספטמבר 2023
* פיסיקה בכיף - המופע המלא, סרטון בערוץ "מכון דוידסון - סרטוני מדע", באתר יוטיוב (אורך: 27:23)
* Interview with Moshe Rishpon from Israel, סרטון בערוץ "HisaEksperimentov", באתר יוטיוב (אורך: 03:27)

הערות שוליים
------------

1. ↑  מכון דוידסון, פוסט לרגל יום הולדתו ה-80 של רשפון, באתר פייסבוק, ‏23 באפריל 2014
2. ↑  ראשונים ג'-ד', באתר בית הראשונים אבן יהודה
3. ↑  התואר הוענק לו מטעם האוניברסיטה העברית, שכן מכון ויצמן טרם העניק תארים באופן עצמאי בתקופה זו.
4. 1 2 3  על מדענים וילדים, באתר מסע הקסם המדעי, ‏1 בספטמבר 2008
5. 1 2 3  נוסטלגיה, חזון, ומה שביניהם, באתר מסע הקסם המדעי, ‏1 ביוני 2006
6. 1 2  "חממה" למדענים צעירים במכון וייצמן ברחובות, מעריב, 6 ביולי 1964
7. ↑  50 "מדענים בכוח" במחנה נופש במכון ויצמן, למרחב, 6 ביולי 1964
8. ↑  מדען-עיתונאי מצרי הזמין מדען ישראלי לבקר בארצו, למרחב, 2 בפברואר 1971
9. ↑  פגישת מחזור, באתר מסע הקסם המדעי, ‏1 בספטמבר 2009
10. ↑  Dr Moshe Rishpon, The Faraday Club
11. ↑  נבחרו 12 יקירות ויקירי העיר לשנת 2022, באתר פורטל רחובות שלי, ‏26 בדצמבר 2022
12. ↑  ועד מנהל ובעלי תפקידים במדעטק, באתר מדעטק
13. ↑  המדען וגנו, באתר מסע הקסם המדעי, ‏1 בדצמבר 1998
14. ↑  קובי ניב, בואו נשחק בניוטון ואיינשטיין, חדשות, 30 ביולי 1986
15. ↑  ד"ר משה רשפון, באתר מסע הקסם המדעי, ‏1 בדצמבר 2007
16. ↑  Dr. Moshe Rishpon, Exploratorium, ‏מרץ 2018
17. ↑  אבי בליזובסקי, 11 אלף מבקרים השתתפו בפסטיבל המדע במכון ויצמן, באתר הידען, ‏27 באפריל 2008
18. ↑  פיסיקה בכיף עם משה רשפון, באתר יוטיוב
19. ↑  משולש רומנטי, באתר מסע הקסם המדעי, ‏1 בספטמבר 1998

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987012444968305171
* VIAF: 7693169381405939550002
* WorldCat (עם VIAF): 7693169381405939550002

 |